
ΑΝΑΚΟΙΝΩΣΗ ΤΜΗΜΑΤΟΣ ΤΕΛΩΝΕΙΩΝ

Εφεδρικές Διαδικασίες για την Είσπραξη Δασμοφορολογικών Επιβαρύνσεων

Το Τμήμα Τελωνείων ενημερώνει τους οικονομικούς φορείς και το κοινό ότι λόγω τεχνικού θέματος επηρεάζεται η ολοκλήρωση της επεξεργασίας ορισμένων διασαφήσεων οι οποίες παραμένουν «υπό πληρωμή».  Με σκοπό τη διασφάλιση της επιχειρησιακής συνέχειας και μέχρι την οριστική διευθέτηση του ζητήματος, για την είσπραξη των δασμοφορολογικών επιβαρύνσεων που αφορούν τις εν λόγω διασαφήσεις και την αποδέσμευση των εμπορευμάτων, θα εφαρμόζονται εφεδρικές διαδικασίες, ως ακολούθως:
· Πληρωμή με μετρητά ή επιταγή μέσω ΓΛ18: Για πληρωμές που πραγματοποιούνται με μετρητά ή επιταγή θα εκδίδεται απόδειξη είσπραξης ΓΛ18. Ο εισαγωγέας / τελωνειακός πράκτορας θα παρουσιάζει την απόδειξη στον αρμόδιο Τελωνειακό Λειτουργό, ώστε να εγκρίνεται η αποδέσμευση των εμπορευμάτων.
· Πληρωμή με τραπεζικό έμβασμα ή πιστωτική κάρτα: Στις περιπτώσεις πληρωμής με τραπεζικό έμβασμα ή πιστωτική κάρτα, το Λογιστήριο του Τμήματος Τελωνείων θα επιβεβαιώνει υπογράφοντας και σφραγίζοντας το έμβασμα / απόδειξη, ότι το αντίστοιχο ποσό έχει πιστωθεί στους τραπεζικούς λογαριασμούς του Τμήματος. Μετά την επιβεβαίωση της πληρωμής θα ενημερώνεται ο αρμόδιος Τελωνειακός Λειτουργός, ώστε να προχωρεί στην αποδέσμευση των εμπορευμάτων.
· Αναβολή πληρωμής: Στα πλαίσια της διαδικασίας αναβολής πληρωμής, οι ενδιαφερόμενες εταιρείες ή οι τελωνειακοί τους πράκτορες θα πρέπει να επικοινωνούν με το Αρχιτελωνείο, στο τηλέφωνο 22 601708, για την παροχή οδηγιών όσον αφορά την αποδέσμευση των εμπορευμάτων τους.
Το Τμήμα Τελωνείων απολογείται για την ταλαιπωρία που προκαλείται και διαβεβαιώνει το κοινό ότι, σε συνεργασία με το Τμήμα Υπηρεσιών Πληροφορικής συνεχίζονται με εντατικούς ρυθμούς οι προσπάθειες για την αποκατάσταση του προβλήματος.


Λευκωσία, 14 Ιουλίου 2026

